Feur-emglev Svalbard - Wikipedia\nEmglev Svalbard zo ur feur-emglev diwar-benn enezeg Svalbard (Spitzbergen en alamaneg ha meur a yezh all)\nSinet e oa bet e Pariz d'an 9 a viz C'hwevrer 1920. An div yezh ofisiel anezhañ eo ar galleg (Traité concernant le Spitzberg) hag ar saozneg (Treaty concerning Spitsbergen). Sinet eo bet da gentañ gant Aostralia, Kanada, Danmark, Frañs, Italia, Japan, Sveden, ar Rouantelezh-Unanet, ar Stadoù-Unanet. Sinet eo bet gant an Unvaniezh Soviedel e 1924 ha gant Alamagn e 1925. Ouzhpenn 40 bro o deus sinet bremañ.\nKregiñ a reas da dalvezout e 1925.\nAnzav a ra riegezh Norvegia war an enezeg a zeu da vezañ lec'h disoudardet. Reiñ a ra memes gwirioù da Norvegiz ha da geodedourien ar broioù all evit tennañ gounid eus ar pinvidigezhioù naturel (glaou d'ar mare-se).\nAdtapet diwar « https://br.wikipedia.org/w/index.php?title=Feur-emglev_Svalbard&oldid=1845957 »


Kaozeal:Emgann Culloden - Wikipedia\nKuzhet ul lodenn eus an "infobox" gant al luc'hskeudenn en-dro... Kadbzh (kaozeal) 3 Meu 2013 da 21:33 (UTC)\nMmh n'eo ket kuzhet ganin. Klask a rin ober "ctrl+0" evit lakaat an destenn de glok gant skramm evit ma urzhiataer evit gwelout ma'z eo disheñvel.Lekemok (kaozeal) 3 Meu 2013 da 21:38 (UTC)\nEvidon-me ivez e oa kuzhet ul lodenn eus an "infobos" gant al luc'hskeudenn. Lakaat a ran anezhi a-gleiz da c'hortoz.--Trec'hlid mitonet (kaozeal) 5 Meu 2013 da 09:41 (UTC)\n1 Anvioù-lec'h estren e brezhoneg\n2.1 Anvioù ar bigi\n2.2 Anvioù al lec'hioù\nAnvioù-lec'h estren e brezhoneg[kemmañ ar vammenn]\nAr pennad-mañ en deus roet din ur soñj diwar an anvioù-lec'h estren e brezhoneg, ur goulenn am eus da sevel pa lavarin mat. Gwelout a c'heller meur a anv-lec'h er pennad-mañ ha seblant a reont implijet e doareoù disheñvel. Reoù gant stummoù brezhonek (pa'z eus unan), reoù gant ur stumm estren (memes ma'z eus ur stumm brezhonek), saoznek pe gouezelek, ha memes e vez implijet gerioù gant ur stumm saoznek pa'z eus ur stumm brezhonek pe anvioù e gouezelek en vezont ket anavezet. Ouzhpenn se e vez kavet gerioù en ur stumm pa zo implijet ur stumm-all en anv e bennad. Daoust hag-eñ ez eus bet kaozeadennoù diwar-se gwezhall ? Reolennoù a zo pe get ?\nPeogwir e vez kavet er pennad-mañ, da skouer :\nCulloden, ha n'eus ket e brezhoneg (ha n'eus pennad ebet diwar-benn an anv-lec'h-se war hor wiki).\nInbhir Nis a zo Inverness e saoznek, graet ar pennad gant ar stumm gouezelek, met ne vez ket kavet kalz en e stumm gouezelek e-barzh genoù ar vrezhonegerien (nevez pe get). N'on ket a-enep implijout stumm gouezelek an anvioù, ne ran nemet klask ma'z eus reolennoù diwar-benn-se.\nUlaidh, Ulster e saoznek, memes evezhiadenn (evit lavarout gwir on techet da implij kentoc'h ar stumm iwerzhonat n'eo ket pell eus ar stumm saoznek ha muioc'h anavezet).\nNa h-Eileanan Siar, a zo Outer Hebrides e saoznek, anavezet evel les Hébrides e gallek. Memes evezhiadenn;\nDunedin, a gavan souezhus, peogwir e vez kavet ur stumm brezhonek hag a zo anv ar pennad boutin war hor wiki ! Dinedin a c'heller kavout pa glasker gant an anv saoznek 'Edinburgh.\nLondon a gaver ivez er pennad, koulskoude ez eus an anv brezhonek, Londrez hag a zo anavezet mat hag a zo adkaset ennañ pa gliker war London.\nGlasgow ivez a zo kavet ha gant hennezh eo bet lakaet an anv brezhonek Glasc'ho e-barzh al liamm anvet Glasgow.\nAberdeen zo kavet ivez, ha dindanañ kuzhet an anv gouezelek Obair Dheathain hag a zo titl he fennad er wiki-ni.\nSetu ar goulennoù em boa da sevel, marteze e kavin danvez evit gwellaat ma fennadoù ivez en ur c'houzout pelloc'h diwar-benn mont-en-dro hor wiki. Lekemok (kaozeal) 5 Meu 2013 da 19:38 (UTC)\nDisplegadennoù[kemmañ ar vammenn]\nAnvioù ar bigi[kemmañ ar vammenn]\nEz-hengounel e metoù an dud a vor ne lakaer ger-mell ebet dirak anvioù ar bigi, setu perak em boa skrivet "Doutelle hag Elizabeth" e-lec'h *"an Doutelle hag an Elizabeth" — evit ar voraerion da nebeutañ, ar bigi n'int ket traezoù, boudoù int ; gwelit en:sistership, da skouer, pa vez nepreizh anvioù an traezoù er yezh-se.\nAnvioù al lec'hioù[kemmañ ar vammenn]\nBlàr Chùil Lodair zo meneget e deroù ar pennad. Pa n'ouzon ket ha reizh e vo distagadur an anv-se gant an implijerien em eus kavet gwelloc'h kenderc'hel gant ar stumm a zo en talbenn hag en infobox.\nUr bajenn Inbhir Nis zo, m'emañ Inverness ivez. Mar ne oar ket ar vrezhonegerien dwb ar stumm gouezelek, a zo anval lec'h e yezh ar vro, e vo ret-mat dezho deskiñ pa c'houlennont ma vije graet Kemper e-lec'h Quimper, da skouer ha gant gwir abeg. Evit a sell ouzh an anvioù-lec'h er broioù a zo o stourm evit o frankiz, arabat eo da 'm meno kemer skouer war ar stumm bet lakaet gant an alouberion.\nUlaidh : heñveldra. Mar goulenner e vije doujet da yezh Breizh e ranker doujañ da yezhoù ar broioù distad all.\nNa h-Eileanan Siar : heñvel, evel-just.\nDunedin am eus kemmet e Dinedin, daoust ma n'on ket a-du — gw. Dún Éideann ha Dùn Èideann.\nLondon eo anv kêrbenn Bro-Saoz e saozneg, London a ranker skrivañ neuze, n'eo ket *Londrez, a zo ur "brezhonekadur" eus ar stumm gallek.\nGlasgow am eus lezet evel m'emañ, rak diwar ar predeneg glas "glas" + cau "kleuzenn" e teu (gw. Scottish Place Names da skouer, a-douez daveennoù all). Biskoazh ne 'm eus klevet *Glasc'ho e Glasgow, Glêska° a glever digant Skosiz eno — n'eus nemet an estrenien (ar Saozon en o zouez) a zistag /g/ goude /s/. N'eus abeg ebet da c'hwezhiñ /k/ goude /s/ kennebeut. Gallet em bije skrivañ "Glaskow" evit chom tost d'an distagadur, met ur brizhvrezhonekadur e vije bet. Lezet em eus "Glasgow" neuze, gant al liamm brezhonek.\nAberdeen am eus kemmet, ur skañvbennerezh e oa : dav eo delc'her d'an hevelep doare hag Enez Sgitheanach, a vije bet Skye mod all (nemet e vije un anv brezhonek anavezet mat evit al lec'h-se ivez ?).\nHag ur "politikerezh" a rankjer sevel dwb an anvioù-lec'h ? Marteze, met daou skoilh a welan aze :\nmont re bell ganti, pa welan e ra Pennoù Meur ar Brezhoneg gant Gwerc'h-Breizh hag An Hae-Foazer eus La Guerche-de-Bretagne ha La Haie-Fouassière, n'emaint ket er brezhonegva ;\ntremen hebioù dezhi, pa zibaber ur stumm estren d'ar vro (Inverness, a zo saoznek, e-lec'h Inbhir Nis — pe Varsovia, a zo levezonet gant ar galleg, e-lec'h Warszawa e poloneg).\nT42N24T (kaozeal) 7 Meu 2013 da 00:53 (UTC)\nN'em eus ket lâret e vije ret kemer an anvioù saoznek dre ret evit an anvioù-lec'h-se. Ma vije ma dibab-me e rajen gant an anvioù gouezelek. Ar pezh em boa c'hoant d'ober a oa sachañ evezh an dud war ar gudennoù-se, peogwir em eus ar memes kudennoù. Evel ma em boa lâret on tachet da implij Enez Sgitheanach ha koulskoude e ouzon a oar an dud kentoc'h ar stumm Enez Skye, a zo saoznek, gwir eo. C'hoant em boa da ziskouez e c'heller ober rebechoù war kement anv-lec'h a zo, ha c'hoant em boa da c'houzout ma oa ur bennreolenn bennak war hor-wiki-ni. Roudoù zo, evel ma ziskoueze Bianchi-Bihan.\nUn dra n'on ket a-du penn-da-benn ganti eo honnezh "Mar ne oar ket ar vrezhonegerien dwb ar stumm gouezelek, a zo anval lec'h e yezh ar vro, e vo ret-mat dezho deskiñ pa c'houlennont ma vije graet Kemper e-lec'h Quimper, da skouer ha gant gwir abeg. Evit a sell ouzh an anvioù-lec'h er broioù a zo o stourm evit o frankiz, arabat eo da 'm meno kemer skouer war ar stumm bet lakaet gant an alouberion." E peseurt yezh e vije ret implij "Kemper" hervez tud-zo ? E galleg ? N'eus forzh petra. "Quimper" eo anv Kemper e galleg ha mat pell zo. Evel "Rome" a zo anv gallek "Roma". Tremen a ra an anvioù eus yezh da yezh gant cheñchamantoù bras pe vihan, met tremen a reont. Gallout a reer ober gant ar stummoù gouezelek amañ, met din-me n'eo ket ur redi ideologel. Ha perak ket implij anvioù gallian a-orin kêrioù Bro-C'hall ? Cheñchet int bet gant alouberien a bep seurt koulskoude !\nAr pezh a zo amañ a zo anvioù-lec'h dianavezet e brezhoneg pe dost, gant ur stumm orin (met daoust hag-eñ eo ar gwir stumm orin ?) en ur yezh a zo e meur a lec'h aet da get, hag ur stumm-all en ur yezh he deus erlec'hiet an hini kentañ. Hag un trede yezh a zo ar brezhoneg e-lec'h ma rankomp dibab pe ijinañ ur stumm. Hag a wezhioù e tremen an anvioù eus ur yezh d'ur yezh-all dre un trede hini (Da skouer e galleg : Mexique a zeu eus Mexiko [meːʃiʔko] dre México [a oa distaget [meʒiko] memes !] pa oa savet an anv brezhonek dre ar spagnoleg modern, ha neuze Mec'hiko).\nEvit echuiñ, nemet daou draig war Londrez ha Dinedin. Gwir eo, stumm saoznek Londrez eo London, ha Londrez a zeu eus ar galleg (ec'h !). Mat. Met London n'eo ket ar stumm orin ! Dont eus a ra eus Lundenwic, a zeu eus Lundein, a oa distagadur ar Vrezhoned eus an anv latin Londinium. Ma hon eus c'hoant da chom gant ur yezh keltiek e vije mat (se zo evit farsal evel just) chom tost ouzh an anv kembraek a zo Llundain hag a roje Lundin e brezhoneg (din-me).\nSiriusoc'h, gant Dùn Èideann, daoust ma ne vez ket klevet gouezelek abaoe pell aze (hag ur yezh predenek a oa komzet aze pa oa bet aloubet ar c'hêr gant ar Saozon), hag-eñ e vije reishoc'h ober gant Dunedin. N'ouzon ket, ret e vije kaout eus pegoulz e teu Dinedin. Ouzhpenn se eo din ur ger a gaver e meur a lec'h e Breizh (Dinan da skouer) hag a dalv ar memes tra ha Dun (evit lavarout gwir eo ar memes ger). Setu perak n'on ket chalet tamm ebet gant Dinedin (hep menegiñ ur wezh-all ar yezh predenek e veze komzet aze hag a zo ar yezh eo ganet enni an anv-lec'h-mañ moarvat) - Lekemok (kaozeal) 7 Meu 2013 da 10:30 (UTC)\nGwelet kaoz Dinedin/Dunedin amañ .--Trec'hlid mitonet (kaozeal) 7 Meu 2013 da 12:26 (UTC)\nKaozioù evel ar re-se zo bet dija, un tamm roud a chom amañ : Rummad:Politikerezh termenadurezh. Skoilhoù a oa, evel-just, ha dislavaroù zo chomet, pezh a gavan naturel. En un tu e klasker brezhonekaat lec'hioù ha n'int ket brezhonek (Alpoù-an-Arvor, Kalifornia-Izel, Gwiana, Ervrezhell ), en tu all e klasker mirout anv ar vro ( Méditerranée, New Hampshire, New Mexico ) ... Ar skoilhoù a chomo, met dibab a vo ret a-wechoù. N'eo ket ket evit-se e vo ret kavout peurvat pep dibab.\nHag ivez: http://br.wikipedia.org/wiki/Wikipedia:Kendivizoù_reolata\nBianchi-Bihan (kaozeal) 7 Meu 2013 da 06:01 (UTC)\nAdtapet diwar « https://br.wikipedia.org/w/index.php?title=Kaozeal:Emgann_Culloden&oldid=1441159 »\nKemmoù diwezhañ degaset d'ar bajenn-mañ d'an 7 Meu 2013, da 12:26.


Diac'hinad Anderson - Wikipedia\nDiac'hinad Anderson a zo un diac'hinad hag a ziskouez ar fed 'n eus ket dre ret, ur studier gant un diplom uheloc'h eget hini e gerent, ur renk sokial uheloc'h. An diac'hinad-mañ a zo bet lakaet war-wel gant Charles Arnold Anderson (1907 - 1990) e 1961 en ur pennad anvet "A Skeptical Note on the Relation of Vertical Mobility to Education" embannet gant ar gelaouenn American Journal of Sociology. Hervezañ eo "statud sokial bennak ar vibien tost dizalc'h diouzh o live deskadurezh, diplom bennak". Da lavaret eo, an diplom a zo evel ar moneiz ; gallout a ra c'hoarvezout dezhañ ur c'hwezhadur, ar pezh a grou un didalvoudekaat eus an diplomoù. Gallout a reomp adlavarout an diac'hinad Anderson gant ar gerioù-mañ : an diplom da gaout plasoù sokial a zo muioc'h-mui ret met nebeutoc'h nebeutañ trawalc'h.\nAn diac'hinad a ziskouez ez eo digresket splet sokial hag ekonomikel an diplomoù : ar memes diplom, a remziad da remziad, na ro ket mui ar memes chañs da dizhout ar memes sort plasoù sokiomicherel. An didalvoudekaat eus an diplomoù a c'hell bezañ displeget gant ar c'hresk bras a ziplomidi, dirak ar c'hresk gorrekoc'h a blasoù sokial eus ar memes live eget ar perzhekadur. Neuze ne 'z eus ket a liamm gwir etre gwellaat al live perzhekadur un hinienn hag e bignadur sokial, so o dislavarout ur wech ouzhpenn ar veritokratiezh.\nAdtapet diwar « https://br.wikipedia.org/w/index.php?title=Diac%27hinad_Anderson&oldid=1894999 »\nKemmoù diwezhañ degaset d'ar bajenn-mañ d'an 12 C'hwe 2021, da 20:17.


Pajenn:Le Gonidec - Bibl Santel pe Levr ar Skritur Sakr, eil levr.djvu/451 - Wikimammenn\nPajenn:Le Gonidec - Bibl Santel pe Levr ar Skritur Sakr, eil levr.djvu/451\nvaraz d’ézhan̄ : Aotrou, kâv-mâd éz ajenn da gen̄ta da liéna va zâd.\n60. Ha Jézuz a lavaraz d’ézhan̄ : Lez ar ré varô da liéna hô ré varô : hôgen té, kéa da brézégi rouan̄télez Doué.\n61. Eunn all a lavaraz d’ézhan̄ : Aotrou, mon̄d a rinn war da lerc’h ; hôgen kâv-mâd é reizfenn ar péz a zô em zî.\n62. Jézuz a lavaraz d’ézhan̄ : Néb a laka hé zourn war ann arar, hag a zell war hé lerc’h, né két mâd évit rouan̄télez Doué.\n1. Goudé-zé ann Aotrou a zilennaz daouzek ha tri-ugen̄d all ; hag é kasaz anézhô daou-ha-daou enn hé raok, enn holl geriou hag enn holl lec’hiou, é péré é tlié mon̄t.\n2. Hag é lavaraz d’ézhô : Brâz eo ar médérez, hôgen dibaod eo ann ôbérourien. Pédid éta ann Aotrou eûz ar médérez, évit ma kasô ôbérourien enn hé védérez.\n3. It : chétu é kasann ac’hanoc’h é-c’hiz ein é-touez ar bleizi.\n4. Na zougit na sac’h, nag ézef, na boutou, ha na livirid dématîd da zén enn hen̄t.\n5. É pé tî-bennâg m’az éot, livirit da gen̄ta : Ra vézô ar péoc’h enn tî- man̄ :\n6. Ha mar d-eûz énô eur mab a béoc’h, hô péoc’h a iélô war-n-ézhan̄ : ha ma ne d-eûz két, é tistroiô war-n-hoc’h.\n7. Choumid enn hévélep tî, ô tibri hag oc’h éva eûz ar péz a vézô enn-han̄ : râg ann ôbérer a zellez hé voéd. Na dréménit ket a zî é tî.\n8. Hag é pé kéar-bennâg m’az éot, ha ma viot digéméret, dibrit ar péz a vézô digaset d’é-hoc’h.\n9. Iac’hait ar ré glan̄v a vézô énô, ha livirid d’ézhô : Rouan̄télez Doué a zô deûet tôst d’é-hoc’h.\n10. Hôgen m’az îd enn eur géar, é péhini na viot kéd digéméret, îd dré ar ruou, ha livirit :\n11. Heja a réomp ouz-hoc’h ar poultr zô-kén eûz hô kéar, péhini a zô staged oud hon treid : koulskoudé, gwézit pénaoz é tôsta rouan̄télez Doué.\n12. E-gwirionez é lavarann d’é-hoc’h pénaoz é vézô distaolet ken̄toc’h da Zodom enn deiz-zé éget d’ar géar-zé (G).\n13. Gwâz d’îd, Korozaim, gwâz d’îd Betsaida ; râk ma vijé great é Tîr hag é Sidon ar vurzudou a zô bét gréad enn-hoc’h, pell-zô hô divijé gréat pinijen er sac’h-reûn hag el ludu.\n14. Dré-zé é vézô distaolet ken̄toc’h da Dîr ha da Zidon, é deiz ar varn, égéd d’é-hoc’h ;\n15. Ha té, Kafarnaom, pehini a zô bét savet bétég ann én̄v, bétég enn ifern é vézi diskaret.\n16. Néb a zélaou ac’hanoc’h, a zélaou ac’hanoun : ha néb a zispriz ac’hanoc’h, a zispriz ac’hanoun. Hôgen néb a zispriz ac’hanoun, a zispriz ann hini en deûz va c’haset.\n17. Hôgen ann daouzék ha tri-ugen̄t a zistrôaz gan̄t laouénidigez, ô lavarout : Aotrou, ann diaoulou hô-unan a zouj ac’hanomp enn da hanô.\n18. Hag hén̄ a lavaraz d’ézhô : Satan a wélenn ô kouéza eûz ann én̄v é-c’hîz eul luc’héden.\n19. Chétu em eûz rôed d’é-hoc’h ar galloud da vac’ha ann aéred hag ar gruged, hag holl ners ann énébour : ha nétrâ na hellô hô kwalla.\n20. Koulskoudé n’en em laouénait két dré ma zouj ac’hanoc’h ar spérédou. Hôgen en em laouénait dré m’az eo skrivet hoc’h hanôiou enn én̄vou.\n21. Enn heur-zé Jézuz en em laouénaaz gan̄d ar Spéred-San̄tel, hag a lavaraz : Da drugarékaad a rann, va Zâd, Aotrou ann én̄v hag ann douar, dré ma éc’h eûz kuzed ann traou-zé oud ar ré fûr, hag oud ar ré boellek, ha dré ma ec’h eûz hô diskleriet d’ar ré vihan. Ia, va Zâd, dré ma’z eo bét plijet ann dra-zé gan-ez.\n22. Pép trâ a zô bét lékéad étré va daouarn gan̄t va Zâd. Ha dén na oar pétrâ eo ar Mâb, néméd ann Tâd ; ha dén na oar pétrâ eo ann Tâd, néméd ar Mâb, hag ann hini da béhini é vézô fellet gan̄t ar Mâb hé ziskleria.\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_eil_levr.djvu/451&oldid=155014 »\nKemmoù diwezhañ degaset d'ar bajenn-mañ d'an 13 Du 2019, da 19:19.